ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ

αριθ. 121/98

της 18ης Δεκεμβρίου 1998

για τροποποίηση του παραρτήματος ΧΙΙΙ (Μεταφορές) της συμφωνίας για τον ΕΟΧ

Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής καλούμενη "η συμφωνία", και ιδίως το άρθρο 98,

Εκτιμώντας:

ότι το παράρτημα ΧΙΙΙ της συμφωνίας τροποποιήθηκε με την απόφαση της Μεικτής Επιτροπής του ΕΟΧ αριθ. 112/98, της 27ης Νοεμβρίου 1998(1)·

ότι πρέπει να ενσωματωθεί στη συμφωνία ο κανονισμός (ΕΚ) αριθ. 11/98 του Συμβουλίου, της 11ης Δεκεμβρίου 1997, που τροποποιεί τον κανονισμό (ΕΟΚ) αριθ. 684/92 για τη θέσπιση κοινών κανόνων στις διεθνείς μεταφορές επιβατών με πούλμαν και λεωφορεία(2)·

ότι ο κανονισμός (ΕΟΚ) αριθ. 2454/92 του Συμβουλίου, της 23ης Ιουλίου 1992, για τον καθορισμό των όρων υπό τους οποίους γίνονται δεκτοί στις εθνικές οδικές μεταφορές επιβατών σε ένα κράτος μέλος μεταφορείς μη εγκατεστημένοι σε αυτό(3), κηρύχθηκε άκυρος από το Ευρωπαϊκό Δικαστήριο·

ότι πρέπει να ενσωματωθεί στη συμφωνία ο κανονισμός (ΕΚ) αριθ. 12/98 του Συμβουλίου, της 11ης Δεκεμβρίου 1997, για τον καθορισμό των όρων υπό τους οποίους γίνονται δεκτοί στις εθνικές οδικές μεταφορές επιβατών σε ένα κράτος μέλος μεταφορείς μη εγκατεστημένοι σε αυτό(4).

ότι τα αποτελέσματα του κανονισμού (ΕΟΚ) αριθ. 2454/92 εξακολουθούν να ισχύουν, μέχρις ότου τεθεί πλήρως σε εφαρμογή ο κανονισμός (ΕΚ) αριθ. 12/98 του Συμβουλίου,

ΑΠΟΦΑΣΙΖΕΙ:

Άρθρο 1

Το σημείο 32 [κανονισμός (ΕΟΚ) αριθ. 684/92 του Συμβουλίου] του παραρτήματος ΧΙΙΙ της συμφωνίας τροποποιείται ως ακολούθως:

1. Πριν από τις προσαρμογές προστίθεται το εξής: ", όπως τροποποιήθηκε από:

- 398 R 0011: Κανονισμός (ΕΚ) αριθ. 11/98 του Συμβουλίου, της 11ης Δεκεμβρίου 1997 (ΕΕ L 4 της 8.1.1998, σ. 1)."

2. Το κείμενο της προσαρμογής β) αντικαθίσταται από το εξής: "Δεν εφαρμόζεται το άρθρο 1 παράγραφος 3."

3. Μετά την προσαρμογή β) προστίθεται το εξής: "γ) τα κράτη της ΕΖΕΣ αναγνωρίζουν την κοινοτική άδεια που εκδίδεται από τα κράτη μέλη της ΕΚ σύμφωνα με τον κανονισμό. Για τους σκοπούς αυτής της αναγνώρισης, στις διατάξεις περί κοινοτικής αδείας, οι οποίες θεσπίζονται στο παράρτημα του κανονισμού, κάθε αναφορά σε 'κράτος μέλος' ή σε 'κράτη μέλη' νοείται ως αναφορά σε 'κράτος μέλος/κράτη μέλη της ΕΚ, Ισλανδία, Λιχτενστάιν ή/και Νορβηγία'.

δ) η Κοινότητα και τα κράτη μέλη της ΕΚ αναγνωρίζουν τα έγγραφα που εκδίδουν η Ισλανδία, το Λιχτενστάιν και η Νορβηγία, σύμφωνα με τον κανονισμό, όπως τροποποιείται με το προσάρτημα 4 του παρόντος παραρτήματος.

ε) τα έγγραφα που εκδίδουν η Ισλανδία, το Λιχτενστάιν και η Νορβηγία πρέπει να αντιστοιχούν στο υπόδειγμα που παρατίθεται στο προσάρτημα 4 του παρόντος παραρτήματος."

Άρθρο 2

Το προσάρτημα του παραρτήματος της παρούσας απόφασης αντικαθιστά το προσάρτημα 4 του παραρτήματος ΧΙΙΙ της συμφωνίας.

Άρθρο 3

Το ακόλουθο σημείο παρεμβάλλεται μετά το σημείο 33.Α [κανονισμός (ΕΟΚ) αριθ. 2454/92 του Συμβουλίου] στο παράρτημα ΧΙΙΙ της συμφωνίας: "33.Β 398 R 0012: Κανονισμός (ΕΚ) αριθ. 12/98 του Συμβουλίου, της 11ης Δεκεμβρίου 1997, για τον καθορισμό των όρων υπό τους οποίους γίνονται δεκτοί στις εθνικές οδικές μεταφορές επιβατών σε ένα κράτος μέλος μεταφορείς μη εγκατεστημένοι σε αυτό (ΕΕ L 4 της 8.1.1998, σ. 10).

Για τους σκοπούς της συμφωνίας, οι διατάξεις του κανονισμού προσαρμόζονται ως εξής:

α) το κείμενο του άρθρου 4 παράγραφος 1 στοιχείο ε) αντικαθίσταται από το εξής: 'ΦΠΑ (φόρο προστιθέμενης αξίας) ή φόρο κύκλου εργασιών επί των υπηρεσιών μεταφοράς'

β) στις περιπτώσεις που αναφέρονται στο άρθρο 9:

- όσον αφορά τα κράτη της ΕΖΕΣ, αντί του όρου 'Επιτροπή' νοείται 'Εποπτεύουσα Αρχή της ΕΖΕΣ' και αντί του όρου 'Συμβούλιο' νοείται 'Μόνιμη Επιτροπή της ΕΖΕΣ'·

- σε περίπτωση που κράτος μέλος της ΕΚ ζητήσει από την Επιτροπή των ΕΚ ή κράτος της ΕΖΕΣ ζητήσει από την Εποπτεύουσα Αρχή της ΕΖΕΣ τη λήψη μέτρων διασφάλισης, η Μεικτή Επιτροπή του ΕΟΧ ενημερώνεται αμέσως και της παρέχεται κάθε σχετικό στοιχείο.

Εφόσον ζητηθεί από συμβαλλόμενο μέρος, διενεργούνται διυβουλεύσεις στο πλαίσιο της Μεικτής Επιτροπής του ΕΟΧ. Η διενέργεια παρόμοιων διαβουλεύσεων μπορεί επίσης να ζητηθεί σε περίπτωση παράτασης των μέτρων διασφάλισης.

Μόλις η Επιτροπή των ΕΚ ή η Εποπτεύουσα Αρχή της ΕΖΕΣ καταλήξει σε απόφαση, γνωστοποιεί αμέσως τα ληφθέντα μέτρα στη Μεικτή Επιτροπή του ΕΟΧ.

Αν οποιοδήποτε συμβαλλόμενο μέρος θεωρεί ότι τα μέτρα διασφάλισης διαταράσσουν την ισορροπία μεταξύ των δικαιωμάτων και των υποχρεώσεων των συμβαλλόμενων μερών, εφαρμόζεται, τηρουμένων των αναλογιών, το άρθρο 114 της συμφωνίας."

Άρθρο 4

Το κείμενο του σημείου 33.Α (κανονισμός ΕΟΚ αριθ. 2454/92 του Συμβουλίου) στο παράρτημα ΧΙΙΙ της συμφωνίας διαγράφεται, με ισχύ από 1ης Ιανουαρίου 2000.

Άρθρο 5

Τα κείμενα του κανονισμού (ΕΚ) αριθ. 11/98 και του κανονισμού (ΕΚ) αριθ. 12/98 του Συμβουλίου στην ισλανδική και τη νορβηγική γλώσσα, τα οποία περιλαμβάνονται στο παράρτημα των αντίστοιχων γλωσσικών εκδόσεων της παρούσας απόφασης, είναι αυθεντικά.

Άρθρο 6

Η παρούσα απόφαση αρχίζει να ισχύει στις 19 Δεκεμβρίου 1998, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας.

Άρθρο 7

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, 18 Δεκεμβρίου 1998.

Για τη Μεικτή Επιτροπή του ΕΟΧ

Ο Πρόεδρος

N. v. LIECHTENSTEIN

(1) ΕΕ L 277 της 28.10.1999, σ. 49.

(2) ΕΕ L 4 της 8.1.1998, σ. 1.

(3) ΕΕ L 251 της 29.8.1992, σ. 1.

(4) ΕΕ L 4 της 8.1.1998, σ. 10.

ΠΑΡΑΡΤΗΜΑ

της απόφασης αριθ. 121/98 της Μεικτής Επιτροπής του ΕΟΧ

"ΠΡΟΣΑΡΤΗΜΑ 4

ΑΔΕΙΑ ΠΟΥ ΑΝΑΦΕΡΕΤΑΙ ΣΤΟ ΠΑΡΑΡΤΗΜΑ ΤΟΥ ΚΑΝΟΝΙΣΜΟΥ (ΕΟΚ) αριθ. 11/98, ΟΠΩΣ ΤΡΟΠΟΠΟΙΗΘΗΚΕ ΓΙΑ ΤΟΥΣ ΣΚΟΠΟΥΣ ΤΗΣ ΣΥΜΦΩΝΙΑΣ ΓΙΑ ΤΟΝ ΕΟΧ

[βλέπε προσαρμογή ε) στο σημείο 32 του παραρτήματος XIII της συμφωνίας]

>PIC FILE= "L_1999297EL.005301.EPS">

>PIC FILE= "L_1999297EL.005401.EPS">

>PIC FILE= "L_1999297EL.005501.EPS">"